Arrestati Fi Brussell Mohamed Abrini, is-suspettat ewlieni li kien fadal jiġri mas-saqajn b'rabta mal-attakki terroristiċi li seħħew f'Pariġi f'Novembru li għadda, safa arrestat nhar il-Ġimgħa li għadda fi Brussell. Dan kien ikkonfermat mill-prosekuturi filwaqt li l-midja Belġjana wkoll irrappurtat li hemm possibbiltà kbira li Abrini huwa l-istess bniedem li deher fuq is-CCTV liebes kappell ftit qabel l-attakki terroristiċi li kien hemm riċentament f'wieħed mill-ajruporti ta' Brussell. Dan l-arrest kien segwit minn erba' arresti oħrajn, fosthom wieħed bl-isem ta' Osama K li se jkun investigat ukoll b'rabta mal-attakk bomba fil-metro; attakk li sar wara dak fl-ajruport. Ftehim Għal Pont Ir-Re tal-Arabja Sawdija ħabbar li se jkun qed jinbena pont li jaqsam il-Baħar l-Aħmar bejn pajjiżu u l-Eġittu. Dan hekk kif, fi stqarrija, ir-Re Salman sostna li dan il-pont se jkun qed jagħti spinta kbira 'l quddiem lis-settur kummerċjali bejn dawn iż-żewġ pajjiżi u alleati. Ta' min isemmi kif l-Arabja Sawdija u pajjiżi oħrajn tal-Golf taw l-appoġġ tagħhom lill-Eġittu b'biljuni ta' dollari minn mindu l-President Sisi ħa f'idejh it-tmexxija tal-pajjiż fl-2013, wara li t-toroq kienu miżgħuda b'nies jipprotestaw. L-Arabja Sawdija tħares lejn il-pajjiż fit-Tramuntana tal-Afrika bħala sieħeb kruċjali fl-isforz li jkomplu jissaħħu dawk l-istati Sunni u dan b'reazzjoni għall-influwenza reġjonali, li dejjem qed tikber, tax-Xiti fl-Iran. Qtil u Suwiċidju Sparatura f'bażi militari fl-Istati Uniti ħalliet mill-inqas żewġ persuni mejta. Minn informazzjoni li taw lill-midja uffiċjali li kienu fuq il-post, jirriżulta li l-inċident jinvolvi qtil u suwiċidju fl-istess ħin. Allegatament, dan il-każ jinvolvi bniedem li spara lill-kmandant tiegħu u wara spara għalih innifsu. Iż-żewġ katavri nstabu f'kamra f'din il-bażi militari u l-awtoritajiet jemmnu li l-bniedem li spara t-tir huwa wieħed mill-mejtin. Fid-dawl tal-attakki terroristiċi li bħalissa l-Ewropa qiegħda tiffaċċja, l-uffiċċju tal-County Sheriff sostna li m'hemm l-ebda indikazzjonijiet li dan il-qtil huwa marbut ma' xi attakki terrostiċi. Riżenja Stramba Il-Ministru Portugiż tal-Kultura tefa' r-riżenja wara li hedded lill-kritiċi tiegħu li se jagħtihom daqqa ta' ħarta. F'post li tella' fuq is-sit soċjali ta' Facebook, il-Ministru Joao Soares sostna li qed iħares 'il quddiem biex jagħmel dan l-att fuq żewġ kittieba ta' gazzetta partikolari. Dan il-post attratta mijiet ta' kummenti, kemm mill-pubbliku b'mod ġenerali, kif ukoll mill-politiċi tal-Oppożizzjoni u minn għadd ta' ġurnalisti oħrajn. Soares, li għandu 66 sena, irriżenja wara li l-Prim Ministru Antonio Costa ċanfru għal dak li qal u li għal dan wara nħarġet apoloġija pubblika. Diskussjoni Fuq L-Ukrajna In-Nato u r-Russja se jkunu qed jiltaqgħu biex jiddiskutu l-kriżi fl-Ukrajna, liema kriżi xellfet mhux ftit ir-relazzjonijiet minn mindu kien hemm l-għaqda tal-Krimea ma' Moska fl-2014. Il-Kunsill tan-Nato u r-Russja se jkun qed jiltaqa' fil-ġimagħtejn li ġejjin biex jiddiskuti l-proċess ta' paċi fil-Lvant tal-Ukrajna, kif ukoll għal diskussjonijiet fuq is-sitwazzjoni preżenti fl-Afganistan. Madankollu, is-Segretarju Ġenerali tan-Nato Jens Stoltenberg wissa li dawn id-diskussjonijiet mhux se jkunu business as usual. Stoltenberg sostna li l-laqgħa li jmiss hija l-kontinwazzjoni tad-djalogu politiku hekk kif kien miftiehem mill-mexxejja tan-Nato u l-Gvern. Kollox Irkantat Għall-ħames sena konsekuttiva dar tal-irkant fir-Rumanija qed tpoġġi għall-bejgħ għotjiet diplomatiċi u oġġetti lussużi oħrajn li xi darba kienu jgħajtu lill-eks dittatur Komunista Nicolae Ceausescu u lil martu Elena. Dan il-persuna kien mexxa lil dan il-pajjiż Ewropew b'reġim tal-azzar mill-1965 u 1989, sakemm rivoluzzjonarji anti-Komunisti qabduh u qatluh fl-1989. Bħala eżempju tal-oġġetti li qegħdin jiġu rkantati hemm par żarbun u kartiera pariġġ ta' Elena li l-prezz tagħhom flimkien huwa stmat li jiswew madwar €500, filwaqt li sett ieħor se jkun qed jinbiegħ għal €400.